L-UE qed tieħu aktar passi biex tipproteġi lill-ħaddiema mill-espożizzjoni għall-karċinoġeni. Illum il-Kunsill adotta l-pożizzjoni tiegħu (approċċ ġenerali) dwar proposta li ser taġġorna r-regoli eżistenti dwar il-protezzjoni tal-ħaddiema minn riskji relatati mal-espożizzjoni għal karċinoġeni jew mutaġeni fuq il-post tax-xogħol (Direttiva 2004/37/KE). L-għan tal-proposta, li ġiet ippreżentata mill-Kummissjoni f'April ta' din is-sena, huwa li jitnaqqsu l-livelli ta' espożizzjoni għal ħames aġenti kimiċi karċinoġeni - il-kadmju, il-berillju, l-aċidu tal-arseniku, il-formaldeid u l-4,4' Metilen-bis(2-kloroanilina) (MOCA). L-istimi juru li din il-proposta, meta tiġi adottata, ser ittejjeb fuq perjodu twil il-kundizzjonijiet tax-xogħol għal aktar minn 1 000 000 ħaddiem fl-UE u għandha tipprevjeni aktar minn 22 000 każ ta' mard marbut max-xogħol. Huwa eżempju tajjeb ħafna ta' kif l-UE qed tieħu passi konkreti biex tipproteġi liċ-ċittadini tagħha. Beate Hartinger-Klein, Ministru Federali għax-Xogħol, l-Affarijiet Soċjali, is-Saħħa u l-Protezzjoni tal-Konsumatur tal-Awstrija. Il-proposta, li tinkludi l-emendi proposti tal-Kunsill, tistabbilixxi l-limiti l-ġodda li ġejjin li jikkonformaw mad-data xjentifika u teknika l-ġdida u l-prassi msejsa fuq l-evidenza għall-kejl tal-livelli ta' espożizzjoni fuq il-post tax-xogħol: il-kadmju - 0,001 mg/m3. Dan il-valur ser japplika wara perjodu tranżizzjonali ta' seba' snin li matulu għandu japplika l-valur ta' limitu ta' 0,004 mg/m3; il-berillju - 0,0002 mg/m3. Dan il-valur ser japplika wara perjodu tranżizzjonali ta' ħames snin li matulu għandu japplika l-valur ta' limitu ta' 0,0006 mg/m3; l-aċidu tal-arseniku - 0,01 mg/m3. Dan il-valur ser japplika għas-settur tad-tidwib tar-ram wara perjodu tranżizzjonali ta' sentejn; formaldeid - 0,37 mg/m3 għal espożizzjoni ta' tmien sigħat u 0,74 mg/m3 għal espożizzjoni qasira. Dawn il-valuri ta' limitu ser japplikaw wara perjodu tranżizzjonali ta' tliet snin; MOCA - 0,01 mg/m3 b'notazzjoni tal-ġilda biex tindika l-assorbiment dermali possibbli. Fir-rigward tal-kadmju, il-Kummissjoni għandha tivvaluta mhux aktar minn ħames snin wara d-dħul fis-seħħ tad-Direttiva l-għażla ta' aktar emendi għad-Direttiva 2004/37/KE li jżidu l-kombinazzjoni ta' limitu ta' espożizzjoni fuq ix-xogħol fl-arja ma' valur ta' limitu bijoloġiku. Il-proposta tippermetti wkoll lill-istati membri jdaħħlu fil-livell nazzjonali valuri ta' limitu vinkolanti aktar stretti u ma twaqqafhomx milli japplikaw miżuri addizzjonali, bħal valur ta' limitu bijoloġiku. Il-passi li jmiss Il-ftehim li ntlaħaq mill-Kunsill ser iservi ta' bażi għan-negozjati mal-Parlament Ewropew. Direttiva dwar karċinoġeni jew mutaġeni fil-post tax-xogħol Il-proposta tal-Kummissjoni Ewropea Ara l-paġna tal-laqgħa